KOMISSION KERTOMUS EUROOPAN PARLAMENTILLE JA NEUVOSTOLLE

kaksikäyttötuotteiden vientiä, siirtoa, välitystä ja kauttakulkua koskevan yhteisön valvontajärjestelmän perustamisesta annetun asetuksen (EY) N:o 428/2009 täytäntöönpanosta

1. Johdanto

Asetuksen (EY) N:o 428/2009, jäljempänä ’asetus’, 23 artiklan 3 kohdan mukaan komissio toimittaa Euroopan parlamentille vuosittain kertomuksen kaksikäyttötuotteiden koordinointiryhmän toiminnasta, tutkimuksista ja kuulemisista. Lisäksi komission tiedonannossa COM(2014) 244 todetaan, että raporttien ja ei-arkaluonteisten valvontatietojen julkaiseminen voisi olla ratkaiseva toimenpide, jolla edistetään avoimuutta ja parannetaan toimijoiden vaatimustenmukaisuutta ja valvontavalmiuksia. Tässä kertomuksessa, jonka komissio on laatinut kaksikäyttötuotteiden koordinointiryhmän jäsenvaltioilta saatujen tietojen pohjalta , annetaan tietoa asetuksen täytäntöönpanosta vuonna 2017, ja se sisältää vuotta 2016 koskevat koostetut vientivalvontatiedot.

2. Politiikan ja sääntelykehyksen kehitys

2.1. Vientivalvontapolitiikan tarkastelu

Komission ehdotus EU:n vientivalvonnan nykyaikaistamisesta hyväksyttiin 28. syyskuuta 2016, ja lainsäädäntöprosessi alkoi vuonna 2017, kun Euroopan parlamentti ja neuvosto tarkastelivat ehdotusta. Euroopan parlamentin kansainvälisen kaupan valiokunta (INTA) keskusteli asiasta ensimmäisen kerran 28. helmikuuta 2017, minkä jälkeen järjestettiin julkinen kuuleminen tiistai 21. maaliskuuta 2017 ja tekninen tilannekatsaus torstai 4. toukokuuta 2017. INTA hyväksyi 21. marraskuuta 2017 lainsäädäntöehdotusta koskevan, 101 muutosta sisältävän mietinnön, joka osoittaa parlamentin kannattavan laajasti yhdenmukaisempaa ja tehokkaampaa valvontaa ja jonka avulla EU:n vientivalvontajärjestelmää mukautetaan vastaamaan uusiin kybervalvontaan liittyviin uhkiin ja jossa huomioidaan ihmisoikeudet osana vastuullisempaa, arvoihin perustuvaa kauppaa ja ”suojelevaa Eurooppaa”.

Komissio puolestaan järjesti kohdennettuja kuulemisia ja tiedotusta keskeisille teollisuuden ja kansalaisyhteiskunnan sidosryhmille vuoden 2017 aikana. Yhdessä EU:n neuvoston puheenjohtajavaltiona toimineen Viron kanssa järjestettiin 19. joulukuuta 2017 vientivalvontafoorumi, jossa vaihdettiin näkemyksiä teollisuuden ja kansalaisyhteiskunnan sidosryhmien kanssa .

2.2. Asetuksen (EY) N:o 428/2009 muutokset

Asetusta muutettiin raportointikaudella kerran. Komission 26. syyskuuta 2017 antamalla delegoidulla asetuksella (EU) N:o 2017/2268 asetuksen liitteessä I oleva EU:n valvontaluettelo saatettiin ajan tasalle ja asetukseen sisällytettiin muutoksia, jotka oli hyväksytty monenvälisissä vientivalvontajärjestelyissä vuonna 2016.

Vuoden 2017 EU:n valvontaluetteloon on näin ollen sisällytetty noin 170 muutosta, joista suurin osa on peräisin Wassenaarin järjestelystä (WA) ja ohjusteknologian valvontajärjestelystä (MTCR). WA:n muutokset koskevat erityisesti 5 ryhmän 2 osan ’Tiedonsuojaus’ merkittävää uudelleenstrukturointia, jotta 5A002.a kohdassa lueteltujen strategisesti tärkeiden tuotteiden luettelo olisi enemmänkin positiiviluettelo. Lisäksi lasereiden teknologiavalvontaan tehtiin muutos. MTCR:n muutokset koskevat erityisesti ’ultrakorkean lämpötilan keraamien’ ja venytyspainosorvien valvontaa, geelimäistä ajoainetta käyttävien rakettijärjestelmien ja geelimäisen ajoaineen säiliöiden uuden valvonnan käyttöönottoa sekä aerotermodynaamisia testauslaitoksia. Muut muutokset liittyvät esimerkiksi plasmapolttimien ja elektronisuihkutykkien kahden alavalvonnan käyttöönottoon ja dengueviruksen valvonnan poistamiseen. Kattava muutoksia koskeva muistio julkaistiin ohjeeksi, joka tarjoaa yleiskatsauksen kaikista kaksikäyttötuotteiden vuoden 2017 EU:n valvontaluetteloon tehdyistä teknisistä muutoksista . Myös asetuksen liitteitä II ja IV päivitettiin liitteen I muutosten mukaisesti. Ajantasaistettua ja konsolidoitua EU:n valvontaluetteloa alettiin soveltaa 16. joulukuuta 2017, mikä auttaa EU:ta noudattamaan kansainvälisiä sitoumuksiaan vientivalvonnan suhteen ja EU:n viejiä niiden tuotteiden osalta, joiden valvontaparametreja löysättiin.

2.3. Kansalliset täytäntöönpanotoimenpiteet

Asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Siinä kuitenkin säädetään, että jäsenvaltioiden on toteutettava toimenpiteitä tiettyjen säännösten täytäntöön panemiseksi ja että tiedot näistä toimenpiteistä on julkaistava Euroopan unionin virallisessa lehdessä. Koska jäsenvaltiot eivät ottaneet käyttöön uusia toimenpiteitä vuonna 2017, 20. elokuuta 2016 julkaistu ilmoitus pysyi voimassa vuonna 2017. Sen tarkoituksena on antaa yleiskuva jäsenvaltioiden toteuttamista toimenpiteistä, joita ovat muun muassa välitystoiminnan ja kauttakulun valvonnan laajentaminen, valvonnan laajentaminen luetteloon kuulumattomiin tuotteisiin yleiseen turvallisuuteen ja ihmisoikeuksiin liittyvistä syistä, kansallisten yleisten vientilupien käyttöönotto ja EU:n sisäisten siirtojen valvonnan soveltaminen luetteloon kuulumattomiin tuotteisiin, sekä tietoja toimivaltaisista viranomaisista.

3. Kaksikäyttötuotteiden koordinointiryhmän toiminta